Up-366/03
Datum: 2004-04-14T00:00:00.000+02:00
ecli: ECLI:SI:USRS:2004:Up.366.03
vrsta: posamični akt
zadeva: ustavna pritožba
objavljeno: Neobjavljeno | 14.04.2004
dokument: US23311
akt: Ustavna pritožba A. A. zoper sklep Okrožnega sodišča v Kranju št. Ks 113/2003 z dne 12. 3. 2003
resitev: zavrženje
izrek: Ustavna pritožba A. A. zoper sklep Okrožnega sodišča v Kranju št. Ks 113/2003 z dne 12. 3. 2003 se zavrže.
stavek: Z zavrnitvijo dokaznih predlogov v preiskavi obdolženec ne izgubi možnosti te predloge ponoviti v nadaljnjih fazah kazenskega postopka - tudi še v fazi glavne obravnave. Ker ni izpolnjena procesna predpostavka izčrpanosti pravnih sredstev, je Ustavno sodišče ustavno pritožbo zavrglo.
odlocitev: sklep
geslo: 1.4.52.4 - Ustavno sodstvo - Postopek - Procesne predpostavke v postopku ustavne pritožbe - Izčrpanje pravnih sredstev.

1.5.51.2.1 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Zavrženje.
podlaga: Člen 55.1.2, Zakon o Ustavnem sodišču [ZUstS]
datum_vloge: 2003-05-22T22:00:00.000Z
datum_odlocitve: 2004-04-13T22:00:00.000Z

# Up-366/03 - 5

14. 4. 2004

# SKLEP

Ustavno sodišče je v postopku za preizkus ustavne pritožbe A. A. iz Ž., na seji senata dne 25. marca 2004 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)

**sklenilo:**

**Ustavna pritožba A. A. zoper sklep Okrožnega sodišča v Kranju št. Ks 113/2003 z dne 12. 3. 2003 se zavrže.**

## OBRAZLOŽITEV

Pritožnik z ustavno pritožbo izpodbija pravnomočni sklep, s katerim je Okrožno sodišče v Kranju zavrnilo njegova dokazna predloga za zaslišanje podpredsednika Okrožnega sodišča v Kranju in vodje Okrožnega državnega tožilstva v Kranju. Pritožnik navaja, da sta priči ključni za razjasnitev primera, saj bi njuno zaslišanje glede vpletenosti visokih državnih uradnikov in policije pripomoglo k razjasnitvi dejanskega stanja kazenske zadeve, ki je v fazi preiskave. Z zavrnitvijo predloga za njuno zaslišanje so bili kršeni 2., 3., 14., 15., 22., 23., 25., 27., 29. in 125. člen Ustave.

Po določbi prvega odstavka 51. člena Zakona o Ustavnem sodišču (v nadaljevanju ZUstS) se ustavna pritožba lahko vloži šele, ko so izčrpana vsa pravna sredstva. Po drugem odstavku 51. člena ZUstS lahko Ustavno sodišče izjemoma odloča pred izčrpanjem izrednih pravnih sredstev, če je zatrjevana kršitev očitna in če bi z izvršitvijo posamičnega akta za pritožnika nastale nepopravljive posledice.

Z zavrnitvijo dokaznih predlogov v preiskavi obdolženec ne izgubi možnosti te predloge ponoviti v nadaljnjih fazah kazenskega postopka - tudi še v fazi glavne obravnave. Zato je procesna predpostavka iz prvega odstavka 51. člena ZUstS za vložitev ustavne pritožbe v takšnem primeru izpolnjena šele po izčrpanju pravnih sredstev zoper sodbo ali drugo odločbo, s katero se konča kazenski postopek.

Ker ni izpolnjena procesna predpostavka izčrpanosti pravnih sredstev, je Ustavno sodišče ustavno pritožbo zavrglo.

Senat Ustavnega sodišča je sprejel ta sklep na podlagi druge alineje prvega odstavka 55. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 93/03 in 98/03 popr.) v sestavi: predsednik senata dr. Zvonko Fišer ter člana dr. Ciril Ribičič in dr. Mirjam Škrk. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.

Predsednik senata dr. Zvonko Fišer